Hans Kristian Skibby (DF), 2013-03-12:
Ordførerne for Venstre og Socialdemokraterne har jo før mig redegjort for mange af de her delelementer i lovforslaget her – også ned i de mindre dele af lovforslaget.
Jeg skal undlade endnu en gang at referere til de delelementer.
vil Dansk Folkeparti meddele, at vi kan støtte det her lovforslag, om end vi jo nok synes, at det er et lovforslag, som måske bliver oversolgt lidt for meget fra regeringens side.
Der henvises i ministerens skriftlige fremsættelse til, at det er et led i den »Vækstplan for Det Blå Danmark« og den strategi, som regeringen sætter i værk for at forbedre bl.a. konkurrencevilkårene for den danske skibstrafik.
Og det er selvfølgelig også rigtigt, at det her lovforslag bliver en forbedring, omend det er i en mindre skala.
Vi håber selvfølgelig i Dansk Folkeparti, at der netop i forbindelse med de anbefalinger, der er kommet i »Vækstplan for Det Blå Danmark«, også – om end på et senere tidspunkt – vil komme et mere omfattende initiativ fra erhvervsministerens side til gavn for de danske rederivirksomheder.
Noget af det, der er talt om her i debatten – også før min taletid – har jo netop været det her om lodspligt og lodsvilkår, specielt i det arktiske område med de nye passagemuligheder nordøst og nordvest om Grønland.
For alle har jo en bekymring om, at de stigende mængder af både passagertrafik og turisttrafik – og selvfølgelig også i form af handelsfartøjer, der vælger den vej for at spare tid, fordi det jo er hurtigere at komme den vej rundt om jorden – vil medføre, at der vil være en større risiko for, at der vil kunne ske ulykker til havs.
Der bliver så indført en lodspligt, og det er ganske fint.
Det var netop det, der blev indstillet til i forbindelse med det samråd, der var i Erhvervsudvalget for et par uger siden, hvor ministeren jo også svarede på spørgsmål om beredskabet omkring de her sejladser nord om Grønland.
Vi synes, det er meget vigtigt, at der bliver gået mere i dybden med de ting her i Folketinget.
Det er vigtigt, at vi får sikkerhed for, hvad det egentlig er, vi kan se frem til at udbyde, og hvad det er for en finansiering, der skal være af de her mange nye aktiviteter.
Ministeren nævnte jo i samrådet, at det ikke var noget, man kunne tage betaling for, ligesom andre kan i Suezkanalen osv; det var internationalt farvand, og vi skulle sådan set bare sørge for sikkerheden.
Der sagde ministeren jo på det samråd, at hele beredskabet skulle foregå på frie, markedsmæssige vilkår, og vi vil selvfølgelig også gerne have ministeren til måske at gå ind og evaluere lidt på, hvad det egentlig er for nogle markedsmekanismer, man kunne forestille sig i forbindelse med et søberedskab.
Det er jo vigtigt, at det beredskab kommer til at køre fra dag et af.
Vi kan ikke slå os til tåls med, at der opleves dårligt beredskab, hvis der kommer store skibskatastrofer nord for Grønland.
Det, som jeg synes er det væsentligste i det her lovforslag, er det om det arktiske og de her regler om styrket lodspligt osv.
Det er det grundlæggende.
Så er der noget om nedlæggelse af Dykkerrådet.
Jeg vil sige tillykke til ministeren.
Det var da en bedrift.
Jeg anede næsten ikke engang, at vi havde et dykkerråd.
Men vi har mange råd og nævn i Danmark, og jeg er da kun glad for, at man vælger at få nogle af dem nedlagt og lægger ressortområdet over til andre, således at de får lidt mere at arbejde med.
Men grundlæggende er det her lovforslag positivt.
Det er forbedringer hele vejen igennem.
Men vi vil også gerne kunne se frem til, at der kommer et øget, markant vækstinitiativ fra regeringens side i forhold til Det Blå Danmark, det maritime Danmark, til gavn for dansk erhvervsliv og ikke mindst dansk eksport.